復和答之
作者：釋德洪
朝代：宋

paragraphs: 君不見功名欲致硯磨鐡，桑公人間駒汗血。
五季干戈爭奪中，低摧幾不保臣節。
又不見相如賦工合騷雅，九重偶有賞音者。
及見但爲上林令，斷國反在淄川下。
長笑兩事俱外物，自憐不是封侯骨。
獨愛華亭百袖師，小艇横蓑一竿竹。
久住湘江諳水脉，掲蓬慣看湘西月。
聞道公眠畫戟叢，相尋長恨城闉隔。
去年卜居城北地，客心每有悲笳碎。
慚愧詩筒走老兵，病眼那容見新制。
老來情緒那忍說，夙瘴乘之覺疲薾。
此生夢幻姑置之，半掩殘經香篆滅。
湘中清境享已飫，湘山多情慰心素。
年來更欲學睦州，古寺閉門工織屨。